b'\n_START_ARTICLE_\nFIM-92 Stinger\n_START_PARAGRAPH_\nFIM-92 Stinger je prenosni ameri\xc5\xa1ki izstrelek zemlja-zrak za obrambo pred nizko lete\xc4\x8dimi letali in helikopterji. Razvit je bil v ZDA kot nadomestilo za podoben izstrelek FIM-43 Redeye, ki ni bil kos bolj okretnim in hitrim letalom. V za\xc4\x8detku leta 1981 je bil uveden v operativno uporabo, od uvedbe do danes pa je do\xc5\xbeivel mnoge izbolj\xc5\xa1ave. Oro\xc5\xbeje so v uporabo uvedle tudi druge zahodne dr\xc5\xbeave, danes pa je v uporabi v 29 dr\xc5\xbeavah (med drugim tudi v Sloveniji).\n_START_SECTION_\nOpis\n_START_PARAGRAPH_\nSistem FIM-92 sestoji iz ro\xc4\x8daja in raketnega izstrelka z infrarde\xc4\x8dim vodenjem, ki je pred uporabo neprodu\xc5\xa1no zaprt v cevi iz kompozitnega materiala. Ro\xc4\x8daj je namenjen ve\xc4\x8dkratni uporabi, medtem ko je cev, iz katere se izstreli izstrelek, namenjena enkratni uporabi (vanjo je mo\xc5\xbeno namestiti nov izstrelek, vendar to opravilo zahteva kvalificiranega vzdr\xc5\xbeevalca). Celotna kombinacija tehta okrog 15 kg, zato z njim lahko upravlja en sam \xc4\x8dlovek (v praksi se ve\xc4\x8dinoma uporablja skupina dveh ljudi). Obstajajo tudi razli\xc4\x8dice za izstrelitev s kopenskih vozil, ladij in helikopterjev.  _NEWLINE_Oro\xc5\xbeje se aktivira z vstavitvijo modula v ro\xc4\x8daj, ki vsebuje elektri\xc4\x8dno baterijo za napajanje elektronike in rezervoar komprimiranega argona, ki se uporablja za hlajenje infrarde\xc4\x8dega senzorja na principu Joule-Thompsonovega efekta. Ta modul zagotavlja elektri\xc4\x8dno energijo in hlajenje senzorja za pribli\xc5\xbeno 45 sekund oz. do izstrelitve ter je namenjen le enkratni uporabi. _NEWLINE_Po aktiviranju baterije v ro\xc4\x8daju lahko strelec s pomo\xc4\x8djo namerilnika oro\xc5\xbeje nameri proti letalu. Ko je izstrelek zmo\xc5\xbeen lo\xc4\x8diti tar\xc4\x8do od okolice, strelec lahko preklopi sistem na avtomatsko sledenje in izstreli izstrelek. Majhen raketni motor izstreli izstrelek iz cevi. Na razdalji 6 - 9 m se v\xc5\xbege glavni raketni motor, ki izstrelek pospe\xc5\xa1i na hitrost pribli\xc5\xbeno 2,2 Mach. Glavni raketni motor je zasnovan tako, da je na za\xc4\x8detku potisna sila ve\xc4\x8dja za pospe\xc5\xa1evanje izstrelka, kasneje pa manj\xc5\xa1a, kar poskrbi za vzdr\xc5\xbeevanje hitrosti. Celoten izstrelek se med letom vrti okrog vzdol\xc5\xbene osi, kar pove\xc4\x8da stabilnost, obenem pa to zmanj\xc5\xa1a maso in ceno izstrelka, saj v tem primeru za usmerjanje zado\xc5\xa1\xc4\x8da le en par krmilnih povr\xc5\xa1in. Za vodenje izstrelka se uporablja proporcionalna navigacija, tik pred zadetkom pa se izstrelek usmeri nakoliko naprej z namenom zadetka bolj kriti\xc4\x8dnih delov letala (trup ali pilotska kabina). \xc4\x8ce izstrelek v pribli\xc5\xbeno 17 sekundah ne zadene tar\xc4\x8de, se samouni\xc4\x8di._NEWLINE_Sistem ima na zgornjem delu lanserja name\xc5\xa1\xc4\x8deno tudi anteno za namen prepoznavanja lasten-tuj (IFF), ki v kombinaciji s transponderjem, ki ga strelec nosi za pasom, pred streljanjem daje informacijo, \xc4\x8de je namerjena tar\xc4\x8da prijateljska. S tem se zmanj\xc5\xa1uje nevarnost prijateljskega ognja, vendar sistem ne prepre\xc4\x8duje streljanja na prijateljske tar\xc4\x8de.'